b'\n_START_ARTICLE_\nAnnegret Kramp-Karrenbauer\n_START_SECTION_\nBakgrunn\n_START_PARAGRAPH_\nFra 1969 til 1973 gikk Annegret Kramp p\xc3\xa5 Viktoria-Grundschule i P\xc3\xbcttlingen, fra 1973 p\xc3\xa5 Marie-Luise-Kaschnitz-Gymnasium i V\xc3\xb6lklingen, der hun i 1982 tok sitt Abitur. Fra 1984 studerte hun politikk- og rettsvitenskaper ved universitetene i Trier og Saarbr\xc3\xbccken. _NEWLINE_Etter studieavslutning i 1990 som Magistra Artium i fagene statsvitenskap og offentlig rett var hun fra 1991 til 1998 Grundsatz- und Planungsreferentin for CDU Saar og fra 1999 personlig assistent for Peter M\xc3\xbcller, formann for CDUs landdagsfraksjon og senere Ministerpr\xc3\xa4sident for Saarland._NEWLINE_Kramp-Karrenbauer er katolikk og ble i 1984 gift med gruveingeni\xc3\xb8ren Helmut Karrenbauer. Hun har tre barn.\n_START_SECTION_\nMinisterpresident i Jamaica-koalisjonen\n_START_PARAGRAPH_\nKramp-Karrenbauer ble 10. august 2011 valgt som delstatens ministerpresident, for\xc3\xb8vrig som den f\xc3\xb8rste kvinne i stillingen. Hun overtok dermed ledelsen av den f\xc3\xb8rste s\xc3\xa5kalte Jamaica-koalisjon p\xc3\xa5 delstatsniv\xc3\xa5 i Tyskland, i forbindelse med at forgjengeren Peter M\xc3\xbcller fratr\xc3\xa5dte embetet for \xc3\xa5 bli dommer i den tyske forfatningsdomstolen._NEWLINE_Den 6. januar 2012, etter knappe 5 m\xc3\xa5neder som leder for koalisjonsregjeringen, kunngjorde Kramp-Karrenbauer at Jamaica-koalisjonen vil bli oppl\xc3\xb8st. Avgj\xc3\xb8relsen ble begrunnet med interne partistridigheter hos koalisjonspartneren FDP. Etter innledende samtaler med lederen for SPD i Saarland, Heiko Maas, ble det forhandlet om en storkoalisjon.\n_START_SECTION_\nMinisterpresident i storkoalisjon\n_START_PARAGRAPH_\nPartiene CDU og SPD ble 24. april 2012 enige om en koalisjonsavtale og sammensetningen av en fremtidig delstatsregjering. Hvert parti beholdt tre ministre og Kramp-Karrenbauer overtok selv vitenskapsdepartementet. Delstatsm\xc3\xb8tene i CDU og SPD hadde tidligere godtatt regjeringsavtalen. Storkoalisjonen st\xc3\xb8tter seg p\xc3\xa5 37 av 51 representanter i Saarlands landdag. Kramp-Karrenbauer ble i hemmelig valg gjenvalgt som ministerpresident av 37 medlemmer av landdagen og hennes regjering ble oppnevnt med det samme stemmetallet. Ved begge avstemninger ble det avgitt 12 stemmer mot, mens to stemmer var blanke._NEWLINE_Etter valget i Saarland 2017 dannet CDU og SPD en ny storkoalisjon. Kramp-Karrenbauer avla 17. mai 2017 embetsed som leder for sin tredje regjering.\n_START_SECTION_\nGeneralsekret\xc3\xa6r i CDU\n_START_PARAGRAPH_\nKramp-Karrenbauer ble 26. februar 2018 utnevnt som ny generalsekret\xc3\xa6r i CDU. Hun gikk av da hun 7. desember samme \xc3\xa5r tiltr\xc3\xa5dte som leder av partiet.\n_START_SECTION_\nLeder i CDU\n_START_PARAGRAPH_\nKramp-Karrenbauer ble 7. desember 2018 valgt som ny, nasjonal leder av CDU med 517 av 999 stemmer, p\xc3\xa5 partiets landsm\xc3\xb8te i Hamburg. Hennes motkandidat i andre valgomgang Friedrich Merz, oppn\xc3\xa5dde 482 stemmer. I f\xc3\xb8rste valgomgang fikk Kramp-Karrenbauer 45\xc2\xa0%, Merz 39,2\xc2\xa0% og Jens Spahn 15,7\xc2\xa0% av stemmene.'